**แนวปฏิบัติเกี่ยวกับ คุณสมบัติ หลักเกณฑ์และวิธีการเสนอขอรับทุนอุดหนุนการวิจัย**

**จากแหล่งทุนอุดหนุนการวิจัย งบประมาณแผ่นดิน ประจำปีงบประมาณ พ.ศ. 2560**

**ข้อ 1 กรอบในการจัดทำข้อเสนอโครงการวิจัย**

1.1 ข้อเสนอโครงการวิจัยต้องมีความสอดคล้องกับยุทธศาสตร์การพัฒนาของประเทศตามแผนพัฒนาเศรษฐกิจและสังคมแห่งชาติ

1.2 ข้อเสนอโครงการวิจัยต้องมีความสอดคล้องกับนโยบายและยุทธศาสตร์การวิจัยของชาติ

1.3 ข้อเสนอโครงการวิจัยต้องมีความสอดคล้องกับกลุ่มวิจัยเร่งด่วนตามนโยบายและยุทธศาสตร์การวิจัยของชาติ

1.4 ข้อเสนอโครงการวิจัยต้องมีความสอดคล้องกับนโยบายของรัฐ

1.5 ข้อเสนอโครงการวิจัยต้องมีความสอดคล้องกับนโยบายการวิจัยของมหาวิทยาลัยราชภัฏจันทรเกษม ระยะ 5 ปี (พ.ศ. 2558-2562)

**ข้อ 2 คุณสมบัติของผู้ขอรับทุน**

2.1 เป็นข้าราชการ พนักงานมหาวิทยาลัย พนักงานราชการ ลูกจ้างประจำ อาจารย์ประจำตามสัญญา และเจ้าหน้าที่ประจำตามสัญญา ที่ปฏิบัติงานอยู่ในสังกัดมหาวิทยาลัยราชภัฏจันทรเกษมมาแล้ว ไม่น้อยกว่า 1 ปี

2.2 ไม่เป็นผู้ติดค้างการส่งรายงานการวิจัยฉบับสมบูรณ์ที่ได้รับทุนสนับสนุนการวิจัยจากงบประมาณแผ่นดินและ/หรืองบประมาณรายได้ของมหาวิทยาลัยราชภัฏจันทรเกษม

2.3 ไม่เป็นผู้ติดค้างส่งเงินกองทุนวิจัยมหาวิทยาลัยราชภัฏจันทรเกษม

2.4 ไม่เป็นผู้อยู่ระหว่างรับทุนการลาศึกษาต่อ จากกองทุนพัฒนาบุคลากรของมหาวิทยาลัย ราชภัฏจันทรเกษม

2.5 เป็นนักวิจัยที่ขึ้นทะเบียนนักวิจัยกับสถาบันวิจัยและพัฒนา มหาวิทยาลัยราชภัฏ จันทรเกษม

2.6 เป็นหัวหน้าโครงการวิจัยได้เพียงแหล่งทุนเดียว ในปีงบประมาณเดียวกัน และมีเวลาปฏิบัติราชการเหลืออยู่ ไม่น้อยกว่า 2 ปี สัดส่วนการขอรับทุนวิจัย กรณีหัวหน้าโครงการวิจัย ไม่น้อยกว่า ร้อยละ 50

2.7 กรณีที่เป็นการขอรับทุนวิจัยครั้งแรกต้องมีผู้ร่วมวิจัยอย่างน้อย 1 คน

2.8 เป็นผู้ที่มีเวลาในการปฏิบัติงานวิจัยได้อย่างเต็มเวลาและสามารถควบคุมงานวิจัยให้แล้วเสร็จภายในเวลาที่กำหนด

2.9 ในกรณีมีบุคคลภายนอกเป็นผู้ร่วมวิจัย สัดส่วนการขอรับทุนวิจัย สาขามนุษยศาสตร์และสังคมศาสตร์ ไม่เกินร้อยละ 20 สาขาวิทยาศาสตร์และเทคโนโลยี และสาขาวิทยาศาสตร์สุขภาพ ไม่เกินร้อยละ 30 ของภาระงานทั้งหมด

2.10 ในกรณีที่การวิจัยใช้ความรู้ในศาสตร์อื่นหรือบูรณาการในศาสตร์ ต้องมีผู้ร่วมวิจัย ที่มีความรู้ในศาสตร์ที่บูรณาการนั้น

**ข้อ 3 ลักษณะข้อเสนอโครงการวิจัย**

3.1 กรณีชุดโครงการวิจัย ต้องมีความเชื่อมโยงระหว่างโครงการย่อยที่มีเป้าหมายของผลการวิจัยร่วมกัน

3.2 กรณีเป็นโครงการวิจัยเดี่ยว ต้องมีเป้าหมายของผลการวิจัยที่ชัดเจน ทั้งนี้ ชุดโครงการวิจัย และโครงการวิจัยเดี่ยว ต้องมีเป้าหมาย วัตถุประสงค์ ทิศทางที่มีความสอดคล้อง เชื่อมโยงกับข้อ 1 เป้าหมายประเด็นการวิจัย และตรงตามประเด็นวิจัยที่สนับสนุน

3.3 ข้อเสนอโครงการวิจัยต้องมีการบูรณาการการวิจัยกับการจัดการเรียนการสอน หรือ การบริการวิชาการ หรือการทำนุบำรุงศิลปะวัฒนธรรม หรือภูมิปัญญาท้องถิ่น

3.4 ข้อเสนอโครงการวิจัยต้องมีความสอดคล้องกับสาขาที่ผู้วิจัยมีความเชี่ยวชาญ หรือสาขาที่ผู้วิจัยมีการวิจัยอย่างต่อเนื่อง

3.5 ข้อเสนอโครงการวิจัยต้องไม่เคยได้รับทุนสนับสนุน หรือกำลังเสนอขอรับทุนสนับสนุน การวิจัยจากหน่วยงานหรือองค์กรอื่น ๆ

3.6 ข้อเสนอโครงการวิจัยต้องไม่เป็นข้อเสนอโครงการวิจัย เพื่อรับวุฒิบัตรหรือปริญญาใดๆของผู้เสนอขอรับทุนหรือเป็นผลงานวิจัยของบุคคลอื่น

**ข้อ 4 วิธีการขั้นตอน และการจัดทำข้อเสนอโครงการวิจัย**

4.1 สถาบันวิจัยและพัฒนาดำเนินการประกาศรับข้อเสนอโครงการวิจัยเพื่อขอรับทุนอุดหนุนการวิจัยจากงบประมาณแผ่นดินตามประกาศของสำนักงานคณะกรรมการวิจัยแห่งชาติ (วช.)

4.2 ผู้ขอรับทุนส่งข้อเสนอโครงการวิจัย (แบบ ว- 1ด หรือ แบบ ว– 1ช) จำนวน 2 ชุด และปรับแก้ไขข้อเสนอโครงการวิจัยตามข้อเสนอแนะของผู้ทรงคุณวุฒิโดยส่งข้อเสนอโครงการวิจัยทั้งฉบับก่อนปรับแก้ไข และฉบับปรับแก้ไขแล้ว ส่งมายังสถาบันวิจัยและพัฒนาภายในระยะเวลาที่กำหนดโดยผ่านความเห็นชอบจากหน่วยงานที่สังกัด ทั้งนี้ในการเขียนบรรณานุกรมหรืออ้างอิงให้เป็นไปตามที่สถาบันวิจัยและพัฒนากำหนด

4.3 ผู้ขอรับทุนต้องมีใบรับรองของที่ปรึกษาวิจัยในสาขาเดียวกัน หรือสาขาใกล้เคียง อย่างน้อย 1 คน โดยที่ปรึกษาต้องมีตำแหน่งทางวิชาการ หรือมีความรู้ความเชี่ยวชาญในสาขาที่ผู้วิจัย ทำวิจัย กรณีผู้ขอรับทุนเป็นหัวหน้าโครงการวิจัยต้องทำวิจัยมาแล้วไม่น้อยกว่า 2 โครงการไม่ต้องมี ที่ปรึกษาโครงการวิจัย

4.4 สถาบันวิจัยและพัฒนาดำเนินการรวบรวมข้อเสนอโครงการวิจัยนำเสนอคณะอนุกรรมการกลั่นกรองโครงการวิจัยและงบประมาณการวิจัย พิจารณาและจัดเรียงลำดับความสำคัญ และเสนอคณะกรรมการส่งเสริมการวิจัย เพื่อพิจารณาอนุมัติการส่งข้อเสนอโครงการวิจัย

4.5 ผู้ขอรับทุนส่งข้อเสนอโครงการวิจัยฉบับปรับปรุงและลงนามจริงในส่วนของหัวหน้าโครงการวิจัย พร้อมทั้งนำข้อมูลเข้าระบบ NRMS และระบบ MIS โดยผ่านความเห็นชอบจากหน่วยงาน ที่สังกัด ส่งมายังสถาบันวิจัยและพัฒนา จำนวน 2 ชุด พร้อมแผ่นบันทึกข้อมูล 1 แผ่น (ไฟล์ word และ ไฟล์ pdf)

4.6 สถาบันวิจัยและพัฒนารวบรวมข้อเสนอโครงการวิจัยที่ผ่านความเห็นชอบจากคณะกรรมการส่งเสริมการวิจัย และยืนยันการส่งข้อเสนอโครงการวิจัยในระบบ NRMS ไปยังสำนักงานคณะกรรมการวิจัยแห่งชาติ (วช.) ภายในระยะเวลาที่กำหนด

4.7 สำนักงานคณะกรรมการวิจัยแห่งชาติ (วช.) แจ้งผลการประเมินมายังมหาวิทยาลัยราชภัฏจันทรเกษม สถาบันวิจัยและพัฒนาดำเนินการแจ้งผลการพิจารณาไปยังกองนโยบายและแผน เพื่อบรรจุคำของบประมาณแผ่นดินประจำปีต่อไป

4.8 สถาบันวิจัยและพัฒนารวบรวมข้อเสนอโครงการที่ได้รับการสนับสนุน นำเสนอต่อคณะอนุกรรมการกลั่นกรองงบประมาณ/โครงการวิจัย เพื่อพิจารณากลั่นกรองงบประมาณ และเสนอต่อคณะกรรมการส่งเสริมการวิจัยเพื่อพิจารณาอนุมัติทุนอุดหนุนการวิจัย

**ข้อ 5 แนวปฏิบัติในการเบิกจ่ายเงินอุดหนุนการวิจัยสำหรับข้อเสนอโครงการที่ได้รับการสนับสนุนจากคณะกรรมการส่งเสริมการวิจัย**

5.1 ผู้รับทุนอุดหนุนการวิจัย ปรับแก้ไขข้อเสนอโครงการวิจัยตามข้อเสนอแนะของผู้ทรงคุณวุฒิจากสำนักงานคณะกรรมการวิจัยแห่งชาติ (วช.) และคณะกรรมการส่งเสริมการวิจัย พร้อมทั้งปรับแก้ไขงบประมาณที่ได้รับจัดสรร และนำข้อมูลเข้าระบบ NRMS และระบบ MIS

5.2 ผู้รับทุนต้องทำสัญญารับทุนอุดหนุนการวิจัยต่อมหาวิทยาลัยราชภัฏจันทรเกษม เมื่อได้รับการอนุมัติโครงการวิจัยภายใน 30 วัน หากพ้นระยะเวลาที่กำหนดจะถือว่าสละสิทธิ์ในการ รับทุนอุดหนุนการวิจัย

5.3 ให้มหาวิทยาลัยราชภัฏจันทรเกษมจ่ายเงินให้แก่ผู้รับทุนอุดหนุนการวิจัย ตามจำนวนเงินที่ได้รับในแต่ละงวดตามที่ระบุไว้ในสัญญารับทุนอุดหนุนการวิจัย

5.4 ให้หักเงินอุดหนุนวิจัย ร้อยละ 5 ของแต่ละโครงการ ในงวดแรกของการเบิกจ่ายงบประมาณ โดยให้นำไปสมทบเป็นเงินกองทุนวิจัย มหาวิทยาลัยราชภัฏจันทรเกษม ทั้งนี้ การขอละเว้นการหักเงินอุดหนุนวิจัยร้อยละ 5 ให้เป็นอำนาจของคณะกรรมการส่งเสริมการวิจัย

**ข้อ 6 การขออนุมัติเบิกเงินอุดหนุนการวิจัย**

6.1 การเบิกจ่ายเงินงวดแรก จำนวนร้อยละ 40 เมื่อทำสัญญาต่อมหาวิทยาลัยราชภัฏ จันทรเกษม เรียบร้อยแล้ว สถาบันวิจัยและพัฒนาจะทำการหักเงินค่าบริหารจัดการวิจัยเข้ากองทุนวิจัยมหาวิทยาลัยราชภัฏจันทรเกษม จำนวนร้อยละ 5 จากยอดเงินรวมของโครงการที่ได้รับทุนอุดหนุนวิจัยในงวดแรกของการจ่ายเงินให้แก่ผู้วิจัย

6.2 การเบิกจ่ายเงินงวดที่สอง จำนวนร้อยละ 30 เมื่อรายงานความก้าวหน้างานวิจัย ตามเนื้องานของแผนปฏิบัติการที่วางไว้ โดยรายงานความก้าวหน้างานวิจัยจะต้องผ่านการประเมินจากผู้ทรงคุณวุฒิ ให้ดำเนินการต่อได้ ผู้วิจัยปรับปรุงแก้ไขรายงานความก้าวหน้างานวิจัยตามผู้ทรงคุณวุฒิ เป็นที่เรียบร้อย และนำข้อมูลเข้าระบบNRPM และระบบ MIS

6.3 การเบิกจ่ายเงินงวดที่สาม จำนวนร้อยละ 30 เมื่อส่งรายงานการวิจัยฉบับสมบูรณ์ โดยรายงานวิจัยฉบับสมบูรณ์จะต้องผ่านการประเมินจากผู้ทรงคุณวุฒิเป็นที่เรียบร้อย และผู้รับทุนปรับแก้ไขรายงานการวิจัยฉบับสมบูรณ์ตามข้อเสนอแนะของผู้ทรงคุณวุฒิ ภายในระยะเวลาที่กำหนดและนำข้อมูลเข้าระบบNRPM และระบบ MIS

**ข้อ 7 ผู้รับทุนวิจัยต้องดำเนินการใช้จ่ายเงินอุดหนุนตามแผนการใช้เงินที่ได้รับอนุมัติแล้ว การเปลี่ยนแปลงแผนการใช้เงินสามารถทำได้ในกรณีที่จำเป็นเพื่อประโยชน์แก่งานวิจัยเท่านั้น**

**ข้อ 8 การยกเลิกโครงการวิจัย** พิจารณาเป็น 2 กรณี

8.1 กรณีดำเนินงานวิจัยไปบางส่วน ให้ผู้รับทุนส่งคืนเงินทั้งหมดที่ได้รับไปยังมหาวิทยาลัยราชภัฏจันทรเกษม ภายใน 30 วัน และมหาวิทยาลัยราชภัฏจันทรเกษมจะงดเว้นการพิจารณาทุนโครงการวิจัยของบุคคลรายดังกล่าว เป็นเวลา 3 ปี

8.2 กรณีเกิดเหตุสุดวิสัย และโครงการวิจัยจำเป็นต้องยกเลิกโครงการ ให้ผู้รับทุนคืนเงินทั้งหมดที่ได้รับไปแล้ว ไปยังมหาวิทยาลัยราชภัฏจันทรเกษมภายใน 30 วัน พร้อมทั้งรายงานผลการวิจัย ที่ได้ดำเนินการไปแล้ว

ทั้งนี้ คณะกรรมการส่งเสริมการวิจัยมีอำนาจพิจารณาความเหมาะสมในการยกเลิกโครงการเป็นรายกรณี และให้ถือว่าความเห็นของคณะกรรมการส่งเสริมการวิจัยถือเป็นที่สิ้นสุด

**ข้อ 9 การควบคุมการเบิกจ่าย การตรวจสอบ และการติดตามรายงานการวิจัย** ให้เป็นหน้าที่ของสถาบันวิจัยและพัฒนาและให้ดำเนินการดังนี้

9.1 ให้ผู้รับทุนดำเนินการโดยถือปฏิบัติตามระเบียบของทางราชการโดยอนุโลม และต้องมีหลักฐานการเบิกจ่ายตามระเบียบทางราชการ

9.2 การเบิกจ่ายเงินในแต่ละงวดต้องเป็นไปตามข้อ 6

9.3 เมื่อสิ้นสุดระยะเวลาโครงการ ให้ผู้รับทุนจัดทำรายงานสรุปการใช้เงินรายงานการวิจัยฉบับสมบูรณ์และแสดงหลักฐานการใช้จ่ายเงินต่อสถาบันวิจัยและพัฒนาพร้อมทั้งปฏิบัติตามเงื่อนไขที่ระบุไว้ในสัญญารับทุนอุดหนุนการวิจัย

9.4 เมื่อผู้ได้รับทุนอุดหนุนวิจัยผิดสัญญารับทุนหรือฝ่าฝืน ไม่ปฏิบัติหน้าที่ตามที่ระบุไว้ในสัญญา หรือมีพฤติกรรมที่เห็นได้ว่าผู้รับทุนไม่สามารถดำเนินการตามโครงการวิจัยให้แล้วเสร็จภายในระยะเวลาที่กำหนดหรือระยะเวลาที่ได้รับการขยาย ให้ถือว่าเป็นการยกเลิกสัญญาทันที และ ให้สถาบันวิจัยและพัฒนารายงานต่อผู้ให้ทุนทราบ

9.5 เมื่อบอกเลิกสัญญาตามข้อ 12 (สัญญารับทุนอุดหนุนวิจัย : การระงับงานชั่วคราวและการบอกเลิกสัญญา) ผู้รับทุนต้องส่งหลักฐานที่ได้ใช้จ่ายเงินอุดหนุน และรายงานผลการวิจัยเท่าที่ได้ดำเนินการไปแล้ว พร้อมทั้งคืนเงินวิจัยที่ได้รับไปทั้งหมดพร้อมครุภัณฑ์ สิ่งก่อสร้าง และดอกผล(ถ้ามี) ให้แก่ผู้ให้ทุน และมหาวิทยาลัยราชภัฏจันทรเกษม จะงดเว้นการพิจารณาทุนโครงการวิจัยของบุคคล รายดังกล่าว เป็นเวลา 3 ปี

**ข้อ 10 การรายงานผลงานวิจัย** ผู้ให้ทุนต้องจัดส่งรายงานผลการวิจัยดังต่อไปนี้

10.1 รายงานความก้าวหน้าของการวิจัย จำนวน 3 ชุด ทุก 6 เดือน นับจากวันที่ทำสัญญา 10.2 รายงานการวิจัยฉบับสมบูรณ์ตามรูปแบบที่มหาวิทยาลัยกำหนดจำนวน 3 เล่ม บทความวิจัย รายงานสรุปการเงิน และแผ่นบันทึกข้อมูลจำนวน 1 แผ่น

10.3 ในกรณีมีอุปกรณ์ ครุภัณฑ์ สิ่งก่อสร้าง หรือนวัตกรรมที่ได้มาจากการดำเนินการวิจัย ที่ผู้รับทุนได้จัดซื้อ หรือได้สร้างสรรค์ขึ้นโดยใช้เงินอุดหนุนการวิจัย ให้ทำการส่งคืนแก่มหาวิทยาลัย ราชภัฏจันทรเกษมเมื่อเสร็จสิ้นการวิจัยทันที เว้นแต่จะได้มีการตกลงกันเป็นลายลักษณ์อักษร เป็นอย่างอื่น

**ข้อ 11 การเผยแพร่ผลงานวิจัยฉบับสมบูรณ์หรือการเผยแพร่ในลักษณะอื่น ๆ** ให้ระบุข้อความ ในกิตติกรรมประกาศ หรือที่หนึ่งที่ใดในการจัดพิมพ์ตามแบบความเหมาะสมด้วยว่า “ได้รับเงินอุดหนุนการวิจัยจากมหาวิทยาลัยราชภัฏจันทรเกษม” และแสดงหลักฐานการนำผลงานวิจัยไปตีพิมพ์หรือนำไปใช้ประโยชน์ต่อมหาวิทยาลัย ภายในระยะเวลา 2 ปี ตั้งแต่เริ่มรับทุนอุดหนุนการวิจัย

**ข้อ 12 ในกรณีที่แตกต่างจากนี้ให้อธิการบดีตีความวินิจฉัยหรืออาจนำเข้าที่ประชุมคณะกรรมการส่งเสริมการวิจัยพิจารณาวินิจฉัย**

**ข้อ 13 มหาวิทยาลัยราชภัฏจันทรเกษม เป็นผู้ทรงสิทธิ์ในทรัพย์สินทางปัญญาอันเกิดจากผลการวิจัยค้นคว้าแต่เพียงผู้เดียว**